Kjedekollisjon på Kløfta – én kritisk skadet
Politiet fikk klokken 11.42 melding om en kjedekollisjon på E6 ved Kløfta i Akershus. Øst politidistrikt skriver på Twitter at en person var fastklemt. Vedkommende er kritisk skadet og er fraktet til Ullevål sykehus med luftambulanse. En annen person, som også er sksadet, er fraktet til Akershus universitetssykehus. – Det ser ut til å være to hendelser i nærheten av hverandre, og minst en lastebil, en buss og flere personbiler er involvert, sier operasjonsleder Tom Sandberg ved Øst politidistrikt til VG rundt klokken tolv. Brannvesen og ambulanse er også på stedet.Operasjonsleder Sandberg sier til VG at det kan være snakk om flere uhell og at det er store materielle skader. E6 var en periode stengt i begge retninger fordi en lyktestolpe hadde veltet og lå over i motgående kjørefelt. Litt over klokken 13 melder politiet at nordgående felt er åpnet og at trafikken flyter som normalt i begge felt. – Det blir lange køer sørover mot Oslo. Trafikken går i ett felt nordover mot Gardermoen, og politiet antyder at det kan ta tid fordi det er flere biler involvert. Det kan ta tid å få ryddet i veibanen, sier trafikkoperatør Gry Solli ved Veitrafikksentralen Øst til VG. Statens vegvesens ulykkesgruppe er på vei til stedet, melder politiet på Twitter klokken 12.44.
Minst en lastebil, en buss og flere personbiler er involvert i en kjedekollisjon på E6.